ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ''መራኸቢ ብዙሃን ዓድና ብዛዕባ ስደት ኤርትራውያን ይዛረባ እምበር ኣባና'ኳ ይገድድ'' 20 ጥቅምቲ 2017 ምንጪ ስእሊ, Getty Images መግለጺ ስእሊ, ካብ ስዑድያ ናብ ዓዶም ተመሊሶም ካብ ዝነበሩ ስደተኛታት እቶም ዝበዝሑ ዳጋማይ ናብ ስዑዲ ተመሊሶም'ዮም መንእሰይ ኣባዲ ካልኣዩ፡ ኣብ ዝዓበየሉ ትግራይ ከተማ ሓይቂ መስሓል፣ እኒ እከለስያ ንስዑድያ ከይዶም ሓሊፍሎምስ ድሮ'ኳ ንስድረኦም ምሕጋዝ ጀሚሮም ዝብሉ ወረታት እናሰምዐ'ዩ ዓብዩ። እቲ ብእዝኑ እናሰምዖ ዝዓበየ "እኒ እከለስያ ሓሊፉሎም" ዝብል ሓሳብ ናብ ኣእሙርኡ እናተመላለሰ ስለዝሃወኾ ንሱ'ውን ኣብ ዓዱ "ሓሊፍሉያ" ተባሂሉ ክውገዐሉ ትምህርቱ ኣብ 8ይ ክፍሊ ጠንጢኑ ናብ ስደት ኣምሪሑ። ወዲ 18 ዓመት እንከሎ፡ ብዘይሕጋዊ መንገዲ ናብ ስዑድያ ዝተበገሰ መንእሰይ ኣባዲ፣ ባሕርን በረኻታትትን የመን ኣቋሪጹ፡ ድሕሪ ክንደይ ገልታዕታዕን ሓሳረ መከራን ናብታ 'ሓሊፍሉ'ያ' ተባሂሉ ክውገዐሉ ዝተመነያ፡ ኣብ ኣእሙርኡ ዝሰኣላ 'ምድራዊት ገነት' ንስዑዲ ኣትዩ። ይኹን እምበር ኣብ ስዑድያ ሓደ ዓመት ምስ ጸንሐ፡ ሓሳብ ልቡ እንከይሰመረሉ ተጠሪዙ ናብ ዓዱ ተመሊሱ። ተወሊዱ ኣብ ዝዓበየላ ከተማ ሓይቂ መስሓል፡ ተመሊሱ ዝረኸቦ ነገር ኩሉ 'ጸልሚትዎ'፣ ኣቐዲመን ብኽንደይ መከራ፡ በረኻታትን ባሕርን የመን ኣቋሪጸን፡ ስዑድያ ኣትየን ዝነበራ ለግለግ ኣእጋር ዳግማይ ናብ ስደት ኣምሪሐን። 'ሲኦላዊ' መዳጎኒ ስደተኛታት ሊብያ ኣባዲ ካልኣዩ፡ ካብቶም ኣብ ባሕሪ፡ ሽሻይ ዓሳታት ኮይኖም ዝተረፉ እዝጊ ኣውጺኢዎ ብደሓነ ሰላም ተመሊሱ፡ መሬት ስዑዲ ረጊጹ። ሕዚ ግን ኣይ ከምናይቀደሙን፣ ኣባዲ፡ ብሓይልታት ጸጥታ መንግስቲ ስዑድ ዓረብ ተታሒዙ ንሰለስተ ዓመት ተኣሲሩ። ዋላ ሓደ ዘናደየና ሰብ ኣይነበረን!
